**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 06.01.2023, ora 08:00 – 07.01.2023, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 07.01.2023, ora 07:00**

**RÂURI**

**Debitele au fost, în general, staționare**, exceptând râurile din bazinele hidrografice: Vişeu, Iza, Tur, Lăpuş, bazinele superioare ale Someşului, Crasnei, Barcăului, Crişurilor, Mureşului, Oltului şi Bistriței unde au fost în scădere.

Pe cursurile mijlocii şi inferioare ale Someşului, Crasnei, Barcăului, Crişurilor şi pe cursurile mijlocii ale Mureşlui şi Bistriței debitele au fost în creştere, prin propagare.

Debitele se situează în general la valori sub mediile multianuale lunare, cu coeficienți moduli cuprinși între 30-80%, mai mari (în jurul și peste normalele lunare) pe râurile din bazinele hidrografice: Vișeu, Iza, Tur, Someș, Crișuri, Mureș, Jiu, Dâmbovița, bazinele superioare ale Oltului și Argeșului, bazinul superior şi mijlociu al Bistriţei, cursurile superioare ale Trotuşului, Moldovei, Sucevei, Prutului şi mai mici (sub 30%) pe râurile din bazinele hidrografice: Rm. Sărat, Bârlad și afluenții Prutului.

Se situează peste **COTA DE ATENȚIE** râul Tur la stația hidrometrică Micula (270+25) jud. SM (sector îndiguit).

**Debitele vor fi, în general, staționare**, exceptând râurile din bazinele hidrografice: Vişeu, Iza, Tur (exceptând cursul său inferior), Someş (exceptând cursul său inferior), Crasna, Barcău, Crişuri, Mureş (exceptând cursul său inferior) unde vor fi în scădere.

Pe cursurile inferioare ale Turului, Someşului şi Bistriței şi pe cursul mijlociu şi inferior al Mureşului debitele vor fi în creştere prin propagare.

Se va situa peste **COTA DE ATENȚIE** râul Tur la stația hidrometrică Micula (270+39) jud. SM (sector îndiguit).

**DUNĂRE**

**Debitul la intrarea în țară (secțiunea Baziaș) în intervalul 06.01.2023 – 07.01.2023 a fost în scădere, având valoarea de 5500 m3/s**, peste media multianuală a lunii ianuarie (4950 m3/s).

În aval de Porţile de Fier debitele au fost în scădere.

**Debitul la intrarea în țară (secțiunea Baziaș) va fi în scădere (5300 m3/s).**

În aval de Porțile de Fier debitele vor fi în scădere.

**2.** **Situaţia meteorologică în intervalul 06.01.2023, ora 08:00 –07.01.2023, ora 06:00**

**ÎN ŢARĂ**

Vremea s-a menținut extrem de caldă pentru această dată, abaterea pozitivă față de mediile climatologice fiind de până la 12...13 grade în Muntenia. Cerul a fost variabil, temporar cu înnorări în regiunile nordice, estice și în centru. Izolat a plouat slab în Banat, Crișana, Transilvania, Moldova și Dobrogea, local au predominat ploile în Maramureș, iar la munte au fost mai ales ninsori. Vântul a suflat slab și moderat, cu intensificări ziua în zona montană, în special pe creste, unde la rafală s-au atins viteze de până la 100 km/h, precum și în zonele joase de relief din nordul și centrul Moldovei, nordul Dobrogei, vestul și sudul Olteniei, sud-vestul Munteniei și izolat în Transilvania, zone în care rafalele au fost în general de 50...60 km/h (până la 72 km/h la Cotnari - județul Iași). Este strat de zăpadă local în zona montană înaltă și măsura aseară la ora 20 -în platformele stațiilor meteorologice- până la 41...43 cm în Munții Călimani și Bucegi. Temperaturile maxime s-au încadrat între 4 grade la Darabani și Rădăuți și 16 grade la Titu. La ora 6.00, se înregistrau valori termice cuprinse între -3 grade la Miercurea Ciuc, Apa-Neagră, Târgu Logrești, Bechet, Curtea de Argeș, Câmpina, Urziceni, Ianca, Pătârlagele, Corugea, Brăila și Târgu Ocna și 7 grade la Săcuieni și Oradea.

*Observații: de ieri de la ora 6.00, au fost în vigoare 5 atenționări cod galben pentru fenomene meteorologice periculoase imediate, după cum urmează: câte 2 emise de SRPV Bacău și SRPV Craiova și 1 emisă de SRPV Timișoara.*

**LA BUCUREŞTI**

Vremea a devenit extrem de caldă pentru această dată, abaterea pozitivă față de media climatologică fiind de 12...13 grade. Cerul a fost variabil, mai mult senin în prima parte a zilei, iar vântul a suflat slab până la moderat. Temperatura maximă a fost de 15 grade, iar la ora 6.00 se înregistrau -2 grade la Băneasa, -1 grad la Afumați și 0 grade la Filaret.

**3. Prognoza meteorologică în intervalul 07.01.2023, ora 08:00 –08.01.2023, ora 08:00**

**ÎN ŢARĂ**

Valorile termice, mai ridicate decât în mod obișnuit la această dată, vor fi cuprinse, în general, între 3 și 13 grade, maximele, iar cele minime între -3 și 5 grade, cu cele mai ridicate valori pe litoral și în Dealurile de Vest. În nordul, centrul, estul și sud-estul țării cerul va fi mai mult noros și mai ales în prima parte a zilei, pe alocuri, vor fi precipitații slabe, sub formă de ninsoare la altitudini de peste 1400 m, mixte la altitudini mai mici precum și în Moldova, predominant sub formă de ploaie în Transilvania și doar ploaie în Dobrogea și nordul Munteniei. În celelalte regiuni cerul va fi variabil. Vântul va sufla slab până la moderat, cu ușoare intensificări în prima parte a intervalului, în zona montană înaltă. Dimineața și noaptea, pe suprafețe mici, va fi ceață.

**LA BUCUREŞTI**

Deși în scădere față de ziua anterioară, valorile termice se vor situa în continuare peste cele specifice datei. Cerul va fi variabil ziua, iar noaptea va crește probabilitatea să se formeze nori joși, stratiformi sau ceață. Vântul va sufla în general slab. Temperatura maximă va fi de 9...10 grade, iar cea minimă va fi de -3...0 grade.

1. ***CALITATEA APELOR***

**1. Pe fluviul Dunărea**

***Garda Naţională de Mediu - Comisariatul Județean Brăila*** revine cu informații referitoare la evacuarea controlată a apelor uzate municipale în fluviul Dunărea, care s-a produs în data de 03.01.2023, ora 20:30, în zona municipiului Brăila, județul Brăila, din cauza unei avarii la conducta de canalizare pentru refularea apelor uzate municipale de la stațiile de pompare Brăila Sud și Călărași IV (Compania de Utilități Publice Dunărea Brăila). În data de 04.01.2023 avaria a fost remediată, iar în jurul orei 19:00 s-a reluat funcționarea conductei de refulare menționată și s-a stopat evacuarea apelor uzate municipale în fluviul Dunărea. Pe perioada evacuării apelor uzate municipale în fluviul Dunărea s-a realizat monitorizarea indicatorilor de calitate ai acestor ape, precum și ai apei fluviului Dunărea, la circa 200 m în aval de deversarea din colectorul Brăila Sud, prin laboratorul propriu al C.U.P. Dunărea Brăila. Rezultatele preliminare ale monitorizării efectuate nu au relevat o poluare a fluviului Dunărea. Rezultatele finale ale analizelor vor fi puse la dispoziția G.N.M. C.J. Brăila în datele de 09 și 11 ianuarie 2023.

**2. Pe râurile interioare**

Nu au fost semnalate evenimente deosebite.

**3. Pe Marea Neagră**

Nu au fost semnalate evenimente deosebite.

1. ***ALIMENTĂRI CU APĂ***

***Administraţia Bazinală de Apă Prut Bârlad***

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havarna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Se menţine Planul de restricţii în alimentarea cu apă - treapta a III-a, pentru A.N.I.F. Filiala Teritorială Moldova Nord-U.A Botoşani-Sistemul de irigaţii Movileni-Havarna, sursa ac. Cal Alb - r. Baseu.

Judeţul Iaşi:

Se menţine situaţia de restricţii în alimentarea cu apă pentru piscicultură la folosinţele: - S.C. Noralex S.R.L. Iaşi, S.C. Piscicola S.R.L. Iaşi şi S.C. CC & PES S.R.L. Iaşi prin încetarea livrării apei din sursa r. Miletin – ac. Halceni;

- SC ACVACOM SRL Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- SC MIHPES SRL Iaşi prin reducerea debitelor la sursa r. Valea Oii – ac. Sarca corespunzător treptei III de aplicare a restricţiilor.

Se menţine aplicarea Planului de restricţii în alimentarea cu apă pentru piscicultură prin reducerea debitului la sursa r. Ezareni - ac. Ezareni, corespunzător treptei III, începând cu data de 01.09.2022, pentru Staţiunea de Cercetare Dezvoltare pentru Acvacultură şi Ecologie Acvatică Horpaz.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - pentru S.C. AQUAVAS S.A. VASLUI – Sucursala Vaslui din acumularea Soleşti;

- treapta III - ANIF Filiala Teritorială de Îmbunătăţiri Funciare Vaslui-Amenajare de irigaţii Mânjeşti, sursa acumularea Mânjeşti.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 05.01.2023 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).

**A fost înregistrată depășirea valorii limită zilnice pentru indicatorul particule în suspensie PM10 (pulberi în suspensie cu diametrul sub 10 microni) la stația *MS-2***. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

1. **În domeniul solului şi vegetaţiei**

***Garda Forestieră Suceava*** informează despre producerea în data de 02.01.2023, la ora 15:20, unui incendiu de litieră pe raza Ocolului Silvic Moinești, în zona localităţii Moinești, judeţul Bacău, din cauza incendierii voluntare a vegetației limitrofe fondului forestier. A fost afectată o suprafață de 0,2 ha în fond forestier de stat. Incendiul a fost stins în aceeaşi zi, la ora 19:30, de către personalul silvic și pompieri.

***Administrația Rezervației Biosferei Delta Dunării*** informează despre izbucnirea, în data de 06.01.2023, la ora 14:00, unui incendiu de stuf și papură, în zona malului vestic al lacului Ceamurlia, județul Tulcea. Se va reveni cu informații după stingerea incendiului.

1. **În domeniul supravegherii radioactivităţii mediului**

***Agenţia Naţională pentru Protecţia Mediului*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 05.01.2023-06.01.2023 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

Nu au fost semnalate evenimente deosebite.

DIRECȚIA COMUNICARE